寄范安道
作者：馬存
朝代：宋

paragraphs: 西山石腳盤如城，芙蓉峰插龍泉精。
有客高臥青雲層，孤吟自作太古聲。
古聲無味淡如水，今人有耳甜如餳。
君不見登高山，泛流水，子期已沒不復生。
幾世幾年無此耳。
恨君不到蒼巖陰，不見此客搖頭吟。
千崖萬壑羣動息，相知唯有清泉音。
春風捲野濃如波，着人如醉將奈何。
幾時見我銅鞮陌，爲唱襄陽拍手歌。